b'\n_START_ARTICLE_\nNarodni park Yellowstone\n_START_SECTION_\nNarodni park Yellowstone\n_START_PARAGRAPH_\nNarodni park Yellowstone je bil 1. marca leta 1872 progla\xc5\xa1en za narodni park. Nahaja se v Zdru\xc5\xbeenih dr\xc5\xbeavah Amerike, natan\xc4\x8dneje  v zveznih dr\xc5\xbeavah Wyoming, Montana in Idaho. Park je velik kar 8,983\xc2\xa0km\xc2\xb2 in obsega razli\xc4\x8dna manj\xc5\xa1a jezera, reke in na zahodu tudi hribovja. _NEWLINE_Najve\xc4\x8dje izmed jezer je jezero Yellowstone, ki le\xc5\xbei na 2,376 m nadmorske vi\xc5\xa1ine in je veliko kar 352\xc2\xa0km\xc2\xb2 . V povpre\xc4\x8dju je globoko 42 m, na najglobljih delih pa dose\xc5\xbee globino tudi do 118 m. Jezero ima tudi \xc5\xa1est manj\xc5\xa1ih otokov. Da v jezeru ne bi zmanjkalo vode, skrbi reka Yellowstone, ki te\xc4\x8de tudi po Canyonu. \xc4\x8cez zimo jezero prekrije 1 meter ledu. Jezero ne zmrzne le na tistih delih, kjer se nahajajo gejzirji. Zmrznjeno ostane do maja ali pa do za\xc4\x8detka junija._NEWLINE_V parku \xc5\xbeivi na tiso\xc4\x8de \xc5\xbeivali. To so medvedi, volkovi, veliko rib in veliko vrst pti\xc4\x8dev. V parku je dovoljeno loviti ribe, kampirati, se voziti s \xc4\x8dolni po jezeru, pozimi pa je dovoljena tudi vo\xc5\xbenja z motornimi sanmi.\n_START_SECTION_\nZgodovina\n_START_PARAGRAPH_\nKo je vulkan Yellowstone izbruhnil, je ustvaril kaldero s premerom 65\xc2\xa0km. Njegov izbruh (ki je pravzaprav eksplozija) primerjajo z eksplozijo kupa TNT-ja, velikega kot Anglija in visokega 13\xc2\xa0km - kot najni\xc5\xbeji oblaki. Predvidevajo, da bi ob ponovnem izbruhu vulkana Yellowstone pomrlo ve\xc4\x8d kot 95\xc2\xa0% vseh ljudi na Zemlji, ob tem da pred izbruhom ne bi imeli prakti\xc4\x8dno nobenega opozorila. Predvidevajo, da vulkan izbruhne pribli\xc5\xbeno na vsakih 600.000 let, zadnji\xc4\x8d pa je izbruhnil pred malo manj kot 640.000 leti.\n_START_SECTION_\nGejzirji\n_START_PARAGRAPH_\nV nacionalnem parku Yellowstone je ve\xc4\x8d gejzirjev kot na vsem ostalem svetu skupaj, skoraj vsako leto pa odkrijejo \xc5\xa1e kak\xc5\xa1nega novega. Najbolj znan izmed teh gejzirjev je Old Faithful ali \xc2\xbbStari zvesti\xc2\xab, ki izbruhne enkrat na 65-92 minut. Do sedaj je potrjeno izbruhnil \xc5\xbee ve\xc4\x8d kot 137.000 krat, preko interneta pa ga lahko opazujete neposredno preko spletne kamere. \xc5\xa0e eden izmed pomembnih gejzirjev je Steamboat ali \xc2\xbbParnik\xc2\xab, ki ob izbruhu potisne vodo tudi do vi\xc5\xa1ine 120m, izbruhne pa enkrat na 4 dni do 50 let.\n_START_SECTION_\nPotresi\n_START_PARAGRAPH_\nVe\xc4\x8d kakor 200 potresov letno nakazuje veliko aktivnost pod povr\xc5\xa1jem. Ker Yellowstone le\xc5\xbei nad vulkansko jamo s premerom 72\xc2\xa0km in globoko okoli 10\xc2\xa0km, je taka potresna dejavnost naravna, a zato ni\xc4\x8d bolj pomirjujo\xc4\x8da.\n_START_SECTION_\nVelike \xc5\xbeivali\n_START_PARAGRAPH_\nV parku je veliko tipi\xc4\x8dnih \xc2\xbbameri\xc5\xa1kih\xc2\xab\xc2\xa0\xc5\xbeivali. Med drugim tam \xc5\xbeivijo bizoni, volkovi, kojoti, grizliji, losi, orli in gorski levi. Zaradi velikega \xc5\xa1tevila turistov so se upravitelji parka zbali, da bo pri\xc5\xa1lo do prevelikega stresa \xc5\xbeivali, zato so zgradili le redke in ozke ceste. Posledica tega je, da lahko zaradi kak\xc5\xa1ne \xc5\xbeivali, ki zatava blizu ceste, nastanejo zelo dolge kolone avtomobilov, ki onesna\xc5\xbeujejo zrak, zadr\xc5\xbeujejo promet in stresno delujejo na \xc5\xbeivali.\n_START_SECTION_\nStatistika\n_START_PARAGRAPH_\nSkupaj \xc5\xbeivi v parku ve\xc4\x8d kot 400 vrst ptic, sesalcev, rib, dvo\xc5\xbeivk in plazilcev, od katerih je pet vrst za\xc5\xa1\xc4\x8ditenih, saj so ogro\xc5\xbeene. Mnoge \xc5\xbeivijo le \xc5\xa1e v Yellowstoneu.\n_START_SECTION_\nMikrobiologija\n_START_PARAGRAPH_\nV parku pa so opazili \xc5\xa1e en izredno zanimiv in pomemben pojav v zvezi z favno. Ob vro\xc4\x8dih, slanih in kislih gejzirjih so namre\xc4\x8d opazili bogate nanose (preproge) bakterij. S tem so dokazali, da so se sposobni organizmi prilagoditi na dosti bolj drasti\xc4\x8dne \xc5\xbeivljenjske pogoje, kot so domnevali pred tem. Tej ugotovitvi so sledile raziskave in presene\xc4\x8deni znanstveniki so na\xc5\xa1li \xc5\xbeive organizme celo na notranjih straneh vulkanskih jam in ob podoceanskih izvirih vode z visoko vsebnostjo \xc5\xbevepla, ki ima ob izbruhu ve\xc4\x8d kot 100\xc2\xa0\xc2\xb0C.\n_START_SECTION_\nKlima\n_START_PARAGRAPH_\nTudi klimatsko je Yellowstone zelo zanimiv. Izmerjene temperature segajo od -54\xc2\xa0\xc2\xb0C do 37\xc2\xa0\xc2\xb0C, pri \xc4\x8demer pa ve\xc4\x8dina rek in potokov nikoli ne zamrzne, saj je temperatura vode zelo visoka.'